Bošegong bjo bongwe Mmagauta o ile a hloka boroko. A re kgane ke a kwaela, kgane ka lehlakore la go ja. Kgane la nngele, gwa pala. Tselapedi yena o be a bo kgobutla, nko le megolo di kgeiga tše ekego motho wa gona o tla kgaogana le meratha. Mmagauta a thoma go balabala ka pelo. "Hai! O a tseba ka mokgwa wo ke lapilego ka wona, le boroko bo gana go tla. Ke neng ke fetlologela ka mo le ka mo Nke o kwe gore Tselapedi o kgorutla bjang. Moono wa gagwe le wona o a mphoka. Gape ke kwa ke tsenwa ke poifo o ka re ke robetše ke le tee. Ke a kgolwa lehono baloi ba Musina ba dikologa ntlo ye ya ka." Go se gwa iša kgole ke ge Mmagauta a ona, boroko bo mo khukhuneditše bjalo ka lenaba a sa itebetše. Toro ya mo tlela, lentšu la go tšhoša la dumiša bokagare bja ntlo?